Renatus Boccardo
Renatus Boccardo (natus in oppido Sancti Ambrosii, vulgo Sant'Ambrogio di Torino, in provincia Augustae Taurinorum, die 21 Decembris 1952) est archiepiscopus Italicus. 

Alumnus fuit Romae Almi Collegii Capranicensis et anno 1977 presbyter dioecesis Segusiensis ordinatus est. Licentiam in theologia dogmatica et lauream in iure canonico assecutus est. 

Postquam anno 1982 Sanctae Sedi operam navare coepit in nuntiaturis apostolicis diversis in civitatibus sitis, ab anno 1988 usque ad 2003 liturgicis celebrationibus summi pontificis in officio curiae Romanae ad hoc constituto operam dedit. 

Anno 1992 etiam moderator sectionis iuvenibus dicatae Pontificii Consilii pro Laicis designatus est, qua de causa decursu haud paucorum annorum aliquot Dierum Iuvenum Totius Orbis praeparationem ac dispositionem temperavit. Anno 2003 nominatus est secretarius Pontificii Consilii de Communicationibus Socialibus. Anno 2004 episcopus consecratus, anno insequenti secretarius generalis Vaticanae Civitatis Praefecturae factus est annoque vero 2009 ad honorem archiepiscopatus promotus cum antistes archidioecesis Spoletanae-Nursinae fieret. Sententia apostolica eius est: Non erubesco evangelium.

Episcopi Ecclesiae Catholicae
Theologi
Incolae Italiae
Nati 1952
Homines vivi
Archiepiscopi Spoletani-Nursini